runetrust/blame-folketinget-dk huggingface dataset:
Peter Kofod (DF), 2023-04-19:
Tak for det, formand, og jeg læser højt igen: Mener ministeren ikke, at regeringens beslutning om at svække grænsekontrollen er en omgåelse af forligsaftalen på området og går imod en fælles politisk forståelse af nødvendigheden af en stærk grænsekontrol?
Peter Hummelgaard (S), 2023-04-19:
Det kan vi prøve at vende tilbage med på skrift.
Men altså, igen vil jeg gentage, at det jo samlet set er Rigspolitiets vurdering, at den her omlægning af grænsekontrollen vil styrke de operative indsatser i bekæmpelsen af grænseoverskridende kriminalitet, og det er jo den vurdering, selvfølgelig, regeringen har lagt til grund i beslutningen om, at vi, når vi forlænger grænsekontrollen mod Tyskland, som vi synes der er meget, meget tungtvejende grunde til at gøre, så også gør det på en klogere måde i forhold til kriminalitetsbekæmpelse, men også på en måde, hvor vi måske letter livet en smule mere for de pendlere, der hver dag krydser grænsen for at passe deres arbejde.
Jamen jeg vil starte med selvfølgelig at anerkende, at jeg jo godt kender spørgerens position, og jeg kender jo også godt Dansk Folkepartis position i de spørgsmål her.
Regeringen står i en situation, hvor det er, at den nuværende grænsekontrol udløber inden for meget kort tid.
Der var sidste fredag deadline for at notificere over for Kommissionen, hvis det var, man ønskede at forlænge grænsekontrollen midlertidigt med et halvt år.
Det valgte regeringen at gøre.
Det havde jeg egentlig selvfølgelig også en forhåbning om at Dansk Folkeparti ville påskønne at regeringen gjorde.
Peter Kofod (DF), 2023-04-19:
Dansk Folkeparti skal nok hjælpe regeringen med at banke Europa-Kommissionen på plads, hvis det ønskes.
Men det er jo ikke det, der er tilfældet her.
Det er jo det stik modsatte.
Jeg troede også, at jeg kendte ministerens partis position på det her område.
Men jeg må jo erkende – og det er virkelig trist – at jeg ikke længere kender Socialdemokratiets position på det område.
Jeg synes, at man har ladet sig føre meget langt væk fra det, der ellers har været talelinjerne udadtil tidligere.
Peter Hummelgaard (S), 2023-04-19:
Men dér må vi nok også bare erkende at vi er uenige.
For i forhold til den omlægning af grænsekontrollen mod Tyskland, som der er tale om, er det, som regeringen og ikke mindst mit eget parti i regeringen lægger meget vægt på, vurderingen af, at det samlet set rent faktisk vil styrke indsatsen imod den grænseoverskridende kriminalitet.
Vi kommer stadig væk til at have en stærk indrejsekontrol ved den dansk-tyske grænse.
Det er der behov for set i lyset af de sikkerhedstrusler, vi står over for, og i lyset af migrantsituationen.
Men jeg synes heller ikke, det gør noget, at man lytter til de politifaglige vurderinger af, hvordan vi så også anvender ressourcerne bedst til at bekæmpe den grænseoverskridende kriminalitet, vi gerne vil bekæmpe.
Peter Kofod (DF), 2023-04-19:
Det er en beslutning, regeringen bare har truffet, og der må vi jo så bare som Folketing leve med, at den her regering træffer beslutninger; det må Folketinget jo indstille sig på.
Så er der bare en teknisk ting, som jeg lige vil spørge ministeren om til sidst, og det er det med nummerpladescanning.
Den tidligere justitsminister har jo brystet sig af, at dem havde vi nærmest til overflod ved vores grænseovergange, og jeg forstår ikke, hvorfor regeringen turnerer rundt med en historie om, at det vil man pludselig se mere af ved grænseovergangene, for mig bekendt har vi finansieret dem ved alle grænseovergange for år tilbage.
Så hvor mange flere kan vi forvente?
Ved hvilke grænseovergange er det så, at man ikke tidligere fået sat dem op, selv om vi havde fået stillet det i udsigt?
Peter Hummelgaard (S), 2023-04-19:
Jeg tror, at det konkrete spørgsmål om sådan den praktiske implementering af indsatsen vil jeg tillade mig at svare på skriftligt.
Og så vil jeg ellers i øvrigt på trods af den uenighed om, i hvilken udstrækning man bør eller ikke bør omlægge indsatsen, alligevel notere mig, at både spørgeren og jeg selv og regeringen i øvrigt grundlæggende deler det samme ønske om, at der skal være en grænsekontrol mod Tyskland for en ny periode set i lyset af de udfordringer, vi står over for.
Det håber jeg, og det glæder jeg mig i øvrigt til at drøfte videre med hr. Peter Kofod.
Ole Birk Olesen (LA), 2023-04-19:
Mener ministeren, at administrationsomkostningernes størrelse sammenholdt med de faktiske lånebeløb i indefrysningsordningen for el og gas vidner om en tilstrækkelig nidkærhed med brugen af skattekroner i »Aftale om vinterhjælp«?
Peter Kofod (DF), 2023-04-19:
Så vil jeg spørge ministeren, om ministeren og ministeriet har lavet nogle beregninger over, hvad det her kan betyde for antallet af sigtelser, der rejses ved de umiddelbare grænseovergange?
Peter Hummelgaard (S), 2023-04-19:
Jeg vil bare helt grundlæggende sige, at det jo er korrekt, som jeg lidt også hører spørgeren udlægge det, at hvis vi bare havde besluttet os for at ændre kontroltrykket på grænsen uden at stille noget andet i stedet, kunne det svække kriminalitetsbekæmpelsen.
Men her er det bare vigtigt at huske på, at vi styrker den kriminalitetsbekæmpende indsats i grænseområderne med de ressourcer, der frigøres fra selve grænsekontrollen.
Det betyder jo som sagt helt konkret, at ressourcer, ca. 65 årsværk, som i dag bruges på indrejsekontrol, i stedet vil blive brugt til at have fokus på at bekæmpe den grænseoverskridende kriminalitet, og der er det altså Rigspolitiets vurdering, at det samlet set vil styrke de operative resultater i forhold til særlig bekæmpelse af omrejsende kriminelle grupperinger og anden grænseoverskridende kriminalitet.
Peter Skaarup (DD), 2023-04-19:
Tak til ministeren for besvarelsen.
Hvis man ikke kendte meget mere til sagen, lød det, som ministeren sagde her, rigtig godt.
Men spørgsmålet er bare, om det er så godt i virkeligheden, når det er, at regeringen drosler ned på indsatsen.
Det er noget, som et af partierne i regeringen har hyldet, og hvor man har sagt, at nu får danskerne mere frihed, og man har slået meget til lyd for det.
Det er bestemt ikke det, vi hører fra ministerens side her i Folketingssalen i dag, altså at danskerne får mere frihed ad den vej.
Men jeg kunne godt tænke mig at høre, om ministeren og regeringen anerkender, at der i øjeblikket simpelt hen ikke er styr på EU's ydre grænse.
Vi ser rekordhøje asyltal, vi ser rekordhøje migrantantal, der kommer til Europa, og er det netop ikke derfor utrolig vigtigt, at vi fastholder grænsekontrollen, når vi står i den situation, vi står i i øjeblikket?
Morten Bødskov (S), 2023-04-19:
Det er fair nok, at Liberal Alliance ikke var med i og også – det går jeg ud fra – stadig væk er imod den aftale, der blev lavet bredt i Folketinget, nemlig »Aftale om vinterhjælp«, som blev lavet i efteråret 2022.
Da den her indefrysningsordning blev etableret, stod vi som borgere og rigtig mange virksomheder i en situation, hvor vi stod med galoperende høje energipriser.
Det udfordrede rigtig mange familier, og det udfordrede rigtig mange virksomheder.
Vi hørte om historier, hvor familier kunne se sig nødsaget til at gå fra hus og hjem, fordi der var problemer med at betale de meget store og stigende energipriser, vi hørte om indkøbskurve i Netto, som blev voldsomt meget dyrere at fylde, og der var masser af familier, der havde problemer.
Derfor lavede vi den her indefrysningsordning, således at man så at sige kunne tage toppen af stigningerne i energipriserne og så få en favorabel afdragsordning senere.
Heldigvis er energipriserne nu faldet, og det har selvfølgelig haft en betydning for, hvor mange danskere der har villet bruge den her ordning.
Jeg er selvfølgelig godt tilfreds med, at vi lavede ordningen.
Danmark, danske familier og danske virksomheder stod i en alvorlig situation, og derfor er jeg også godt tilfreds med, at der står et bredt flertal bag den her ordning.
For den har været en stærkt hjælpende hånd til rigtig mange familier og også til rigtig mange virksomheder.
Peter Hummelgaard (S), 2023-04-19:
Jeg er fuldstændig enig med spørgeren, og jeg er også fuldstændig enig i præmissen for spørgsmålet, nemlig at vi ikke bare har store udfordringer, men at vi reelt har en kæmpestor krise ved EU's ydre grænser.
Det er af samme årsag, at Italien har erklæret undtagelsestilstand, og det er jo bl.a. også derfor en af de væsentligste årsager til, at vi i Danmark har valgt at forlænge vores grænsekontrol mod Tyskland, og at en række andre lande mod syd også har forlænget deres respektive grænsekontrol.
Peter Skaarup (DD), 2023-04-19:
Når ministeren anerkender, at der er et problem med EU's ydre grænser og det store antal migranter, der kommer til Europa, kunne jeg godt tænke mig at høre ministeren mere præcist fortælle Folketinget, hvor meget mindre mandskab det så er, man vil afsætte ved selve grænsekontrollen.
For sådan som jeg har forstået det, vil der være færre politifolk på selve grænsen til Tyskland, og man vil helt fjerne den kontrol, der er til Sverige i dag.
Peter Hummelgaard (S), 2023-04-19:
Altså, generelt er det sådan, at vi vil bruge den samme mængde politiressourcer i grænselandet og ved den dansk-tyske grænse, som vi gør i dag.
Ved selve grænsekontrollen, altså på den fysiske grænse, vil trykket blive reduceret med 85 årsværk, hvoraf de 65 årsværk skal bruges på at bekæmpe grænseoverskridende kriminalitet i grænsebaglandet, dvs. lige bag den dansk-tyske grænse, og 20 af de årsværk skal gå til særskilt udlændingekontrol, apropos spørgerens spørgsmål omkring migrantsituationen.
Peter Skaarup (DD), 2023-04-19:
Altså, det, man kan konkludere ud fra det, ministeren siger, er jo så, at der bliver færre politibetjente, mindre mandskab end vi har haft siden 2016, til at kontrollere, hvem der kommer ind i vores land.
Og det synes jeg egentlig er sagen i en nøddeskal, altså at ministeren og regeringen ikke passer ordentligt på Danmark, når man skærer ned på den kontrol, som har virket rigtig godt.
Lad mig minde om, at det er over 9.000 sigtelser, der er rejst på mindre end 4 år, fra grænsekontrollen startede i 2016.
Hvorfor skærer man ned på mandskabet ved den dansk-tyske grænse?
Peter Hummelgaard (S), 2023-04-19:
For at gentage mit svar vil jeg sige, at der bliver anvendt det samme antal politiårsværk til de samme typer indsatser, men de bliver bare fokuseret.
Det vil sige, at der kommer til at blive brugt lidt færre ved stikprøvekontrollerne ved de dansk-tyske grænseovergange, men til gengæld står der flere politibetjente parat til kriminalitetsbekæmpende indsatser i forhold til grænseoverskridende kriminalitet i grænsebaglandet til at fange dem, der måtte være kørt over grænsen, hvilket i øvrigt ny teknologi kan være med til at opfange, og så vil der i øvrigt også være flere politibetjente til den egentlige udlændingekontrol.
Og samlet set er det vores vurdering, at det her vil gøre vores grænseindsats både stærkere og mere robust og i øvrigt også lettere i forhold til pendlere.
Peter Kofod (DF), 2023-04-19:
Tak for det, formand, og jeg læser også højt: Vil ministeren tilkendegive, hvorfor regeringen har til hensigt at svække grænsekontrollen?
Peter Hummelgaard (S), 2023-04-19:
Tak for ordet.
Det korte svar på spørgerens spørgsmål er, at det er Rigspolitiets vurdering, at omlægningen af grænsekontrollen samlet set vil have en positiv effekt i forhold til bekæmpelsen af den grænseoverskridende kriminalitet.
Derfor synes jeg heller ikke, at det er korrekt at tale om en svækkelse.
Hvis bare vi havde besluttet os for at ændre kontroltrykket på grænsen uden at stille noget andet i stedet, ville kriminalitetsbekæmpelsen forringes, men her er det vigtigt at huske på, at vi styrker den kriminalitetsbekæmpende indsats i grænseområderne mod Tyskland med de ressourcer, der frigøres fra kontrollen mod Tyskland.
Det betyder helt konkret, at ressourcer – ca. 65 årsværk – som i dag bruges til indrejsekontrol, i stedet vil anvendes til at have fokus på at bekæmpe den grænseoverskridende organiserede kriminalitet.
Og som jeg indledte med at sige, er det Rigspolitiets vurdering, at det vil styrke de operative resultater i forhold til særlig bekæmpelse af omrejsende kriminelle grupperinger og anden grænseoverskridende kriminalitet.
Derudover styrker vi også den generelle udlændingekontrol i hele landet med ca. 20 årsværk.
For regeringen er det afgørende, at vi har en effektiv politiindsats ved grænserne.
Det handler ikke kun om grænsekontrol, men om den samlede politiindsats i grænseområderne.
Samtidig er det også vigtigt for regeringen, at den indsats, vi har, fokuserer på det rigtige og dermed er til mindst mulig gene for ganske almindelige borgere.
Med omlægningen af kontrollen bliver det derfor lettere at være pendler i grænseområdet, og det tror jeg faktisk at der er rigtig mange danskere, der bor i grænselandet, som bliver glade for.
Peter Kofod (DF), 2023-04-19:
Den her regering trækker Danmark i den forkerte retning.
Vi står i en situation, hvor presset på Europas ydre grænser sætter rekord siden det, vi så med migrationskrisen i 2015-2016, der resulterede i, at man tabte kontrollen, det hele brød sammen, der var kaos, hundredtusindvis af mennesker væltede ind i Europa, ingen vidste, hvad der foregik, vores grænser brød sammen.
Det var totalt kaotisk.
I den situation var vi heldigvis nogle, der insisterede på, at der skulle ske noget for at skærme vores land mod det, der var i gang.
Det, regeringen gør nu, er, at man ruller det den anden vej i en situation, hvor vi har mere brug for det, end vi har haft i meget lang tid, og hvor presset stiger.
Jeg synes, det er en helt forkert beslutning, regeringen har truffet.
Jeg synes, det er en uansvarlig beslutning, regeringen har truffet.
Jeg er med på, at vi godt kan overvåge grænsen med droner.
Jeg tror aldrig, jeg har udtalt mig negativt eller skeptisk over for nummerpladescannere; det er jeg også med på at vi kan rulle mere ud af.
Jeg er også med på, at vi kan sørge for, at udlændingekontrolafdelingen får tildelt flere årsværk og bliver styrket.
Men jeg er altså ikke med på, at man svækker den umiddelbare grænsekontrol, man møder, når man kommer til Danmarks grænser; det er jeg ikke med på.
Hvorfor kan vi ikke gøre begge dele, minister?
Hvorfor kan vi ikke fastholde den stærke kontrol, man møder ved grænsen, men samtidig styrke en stribe andre initiativer?
Hvorfor skal det kun være enten-eller?
Hvorfor er det ikke både-og?
For mig er det her spørgsmål og for Dansk Folkeparti er det her spørgsmål helt afgørende, så kan vi ikke gøre begge dele, minister?
Peter Hummelgaard (S), 2023-04-19:
Men jeg vil jo faktisk i al beskedenhed sige, at det faktisk også er det, jeg synes vi gør.
For også henset til det udfordringsbillede, som hr. Peter Kofod tegner op, er det jo præcis årsagen til, at vi insisterer på at forlænge grænsekontrollen for en ny periode.
Det er derfor, vi ønsker at have og fortsat bruge mange politiårsværk, der står ved den dansk-tyske grænse fysisk og laver kontroller.
Men vi kan også godt se, at bekæmpelsen af den organiserede grænseoverskridende kriminalitet, herunder også irregulær migration, sker bedst ved at omlægge noget af indsatsen, så der er flere ressourcer i grænsebaglandet.
Peter Kofod (DF), 2023-04-19:
Men vi er jo enige om, at der vil være færre stikprøver på grænsen eksempelvis.
Det er jo at løsne grebet i forhold til den kontrol, der har været.
Jeg forstår ikke, hvorfor det ene skal erstatte det andet.
Altså, jeg forstår ikke, hvorfor vi ikke kan det hele.
Hvis man tager den dansk-tyske grænse, landegrænsen, vil det her jo også kunne få konsekvenser, går jeg ud fra, for når man skærer årsværk væk fra den kontrol, der er, særlig ved de store overgange, vil der være meget stor forskel på, i hvilket tidsrum folk står der.
Kan det her, minister, betyde, at der vil være tidspunkter, hvor man måske ikke engang vil møde kontrol ved de store grænseovergange?
Kan ministeren sige noget om det?
Pernille Rosenkrantz-Theil (S), 2023-04-19:
Tak for det.
Initiativer for at give ukrainske børn en pause fra krigens grusomhed har selvfølgelig i sagens natur min dybeste sympati.
Vi har ikke modtaget en henvendelse fra Spanien om sagen, og derfor kender jeg ikke de nærmere omstændigheder omkring, hvordan Spanien forestiller sig at tilrettelægge opholdene, og derfor er det lidt svært på den baggrund at vurdere initiativet, før jeg har fået lov til at se det.
At hente børn ud af et land i krig til ferieophold for en kortere periode rejser selvfølgelig en række etiske dilemmaer.
Dem må vi jo tage stilling til.
Det kan være, hvordan vi sikrer barnets tarv, hensynet til familien, transport frem og tilbage og alle mulige andre ting.
Men summa summarum er, at jeg simpelt hen ikke har set det konkrete forslag fra Spanien.
Og det vil sige, at det her med at skulle stå og give en officiel dansk tilslutning eller det modsatte til et forslag, hvor vi ikke har fået en henvendelse, kan jeg simpelt hen ikke.
Karsten Hønge (SF), 2023-04-19:
Jeg forstår det som en i hvert fald i princippet positiv tilgang til idéen fra Spanien.
Og der tror jeg da som udgangspunkt, at ministeren kan være proaktiv i den her situation.
Som jeg har forstået det, udspringer det af, at lederen af den socialdemokratiske gruppe i Europa-Parlamentet under et besøg i Ukraine har foreslået det her, og at der blev taget meget positivt imod det i Ukraine af både embedsmænd og politikere.
For at komme tilbage til Spanien ender det med, at det bliver regeringens forslag at tage det op i EU, og det er blevet løftet i Portugal nu, hvor de har givet det, synes jeg selv, det meget fine navn solidaritetsrejser.
Så som jeg fornemmer det, er det også noget, der sådan er startet lidt hurtigt med en idé fra en socialdemokratisk politiker.
Men jeg synes jo, at idéen er så brandgod, at vi bør tage stafetten.
Og der er det bare, at hvis man så venter på, at EU, som Spanien ønsker, samler sig og får taget initiativet, så tror jeg bare, at inden vi får de her ting gjort, er sommeren er overstået, og det var derfor, jeg tænkte, at det jo kunne være, at vi i Danmark kunne tage det op og så selv sige til EU: Vi har set i internationale medier, at den spanske regering støtter det her.
Vi kan se, at den portugisiske regering bakker op.
Kunne vi se at få os samlet i EU til at tilbyde Ukraine noget i et format, der også virkelig fylder noget?
Det skal jo foregå under ordentlige vilkår.
De overvejelser kunne man godt gå ind i nu, også om, hvem der ville være de potentielle samarbejdspartnere.
Det kunne være Røde Kors eller Red Barnet, eller det kunne være idrætsforeninger eller spejderorganisationer.
Så hvis ministeren med det positive udgangspunkt, som jeg kan høre ministeren har, selv kunne tage stafetten op og sige, at vi undersøger det her, og at hvis det er sådan her, vil vi prøve at se, hvor langt vi kan komme.
Pernille Rosenkrantz-Theil (S), 2023-04-19:
Altså, jeg vil under alle omstændigheder gerne give tilsagn om, at jeg gerne vil bede begge lande, altså Spanien og Portugal, om at give os et bud på, hvad det er, de har gang i.
For der kan vi selvfølgelig række ud til de respektive ambassader og spørge, hvad det er, de gør.
For det er klart, at kan man lave det her i et let og gelinde format, er der ikke nogen grund til ikke at kigge ind i det.
Så har de fundet et godt format for det, synes jeg, vi skal kigge på det.
Jeg vil dog bare lige sige, at vi står ret kort tid før en sommerferie, og når vi har med børn at gøre, skal vi bare lige passe på ikke at gøre noget for hurtigt.
Der er simpelt hen et spørgsmål om at kunne garantere barnets tarv.
Det første, det her vækker mindelser om, er jo krigsbørnene, særlig fra London, under anden verdenskrig, og der kan være rigtig meget godt i det.
Jeg vil bare sige, at der også var en hel del børn, der ikke blev beskyttet ordentligt, og det vil sige, at vi jo skal finde nogle veje, og i forhold til at gøre det på et par måneder, hvor man skal have børn ud af en krigszone og transportere dem sikkert frem under ordnede forhold og tilbage igen, er der nogle udfordringer forbundet med det.
Men selvfølgelig er jeg positivt stemt over for det.
Og jeg vil selvfølgelig gerne være nysgerrig på, hvad det så er, de har gjort i de lande.
Om det så bliver en sommerferie eller en efterårsferie, ved jeg ikke.
Men jeg synes da, vi skal prøve at kigge på, om vi kan løse nogle af de problemstillinger.
Karsten Hønge (SF), 2023-04-19:
Jamen jeg er helt enig i ministerens reservation og i, at hvis vi skal gå ind i det, skal det jo foregå ordentligt og ansvarligt.
Det kan man kun være enig i.
Derfor tænker jeg også, at hvis ministeren nu tager stafetten op, kunne man jo allerede nu begyndte at gøre sig overvejelser om, i hvilken målestok man kunne gøre det, så det ikke nødvendigvis bliver sådan noget kæmpestort noget, men sådan at vi sådan set også træner os i at få det gjort.
For som ministeren selv sagde, har vi historisk haft erfaringer med det, også med finske børn, som man har taget sig af Danmark.
Det, der er sagen her, er bare, at børnene lider, familierne har brug for et pusterum, og hvis vi i et eller andet størrelsesforhold kunne gå ind og gøre noget, kunne det gøre en verden til forskel for de børn, der så får den omsorg.
Pernille Rosenkrantz-Theil (S), 2023-04-19:
Som sagt: Hvis det er sådan, at de har fundet løsninger, skal vi jo nogle gange – og det var det samme under coronatiden – passe på med selv at opfinde den dybe tallerken, hvis der er andre lande, der ligner os, der har gjort det.
Og det kunne jo sagtens være tilfældet her i forhold til de samme spørgsmål vedrørende beskyttelse af barnets tarv og transport ind og ud og antal og alt muligt andet.
Det vil jeg gerne give tilsagn om at vi undersøger.
Karsten Hønge (SF), 2023-04-19:
Jamen det er jeg meget, meget glad for at ministeren gør.
Jeg tror, at for dem er det mere et principielt tilsagn om, at nu vil de prøve at gå i gang med at få EU til at tage et initiativ over for Ukraine.
Så jeg vil i hvert fald opfordre ministeren til selv nu at overveje, hvordan vi kan gøre det herhjemme i Danmark med et vist antal børn, som kommer hertil, og at det foregår under ordentlige vilkår og i samarbejde med hvem.
Pernille Rosenkrantz-Theil (S), 2023-04-19:
Ja, og det, der er vigtigt for mig at sige i den sammenhæng, er, at jeg tror, ordføreren har ret i, at hvis det er et fælles EU-initiativ, kommer der til at gå lidt længere tid end frem til sommerferien.
Og hvis ikke Spanien og Portugal har løst de problemstillinger, jeg taler om her, så ville det undre mig, at vi kunne nå det frem til den her sommerferie.
Men mon ikke de ukrainske børn også godt ville kunne lide at komme på efterårsferie eller påskeferie, eller hvor vi så kommer hen?
Jeg synes, at grundidéen i det her er god.
Jeg vil gerne give et tilsagn om at række ud til de pågældende lande og høre, hvad de har tænkt om det.
Og så lad os se, om vi ikke kan finde en eller anden vej til det.
Idéen er i hvert fald god.
Pernille Vermund (NB), 2023-04-19:
Tak for det.
og har regeringen planer om at tage situationen alvorligt og stoppe den migrantkrise, som igen er under opsejling, før det er for sent?
Kaare Dybvad Bek (S), 2023-04-19:
Tak for spørgsmålet.
Det er sådan, at vi i øjeblikket ikke mærker tilstrømning til Danmark, men når vi ser på Europa, er der meget høje ankomsttal – det højeste siden 2015 – og det, vi også kan se, er, at det nuværende asylsystem er dysfunktionelt.
Det er menneskesmuglerne og deres forretningsmodel, som det gavner.
Det er ikke engang dem, som har brug for beskyttelse.
Det er en prioritet at håndtere den situation for regeringen og at få ro på EU's ydre grænser.
Der er behov for et nyt asylsystem, og det er også det budskab, som jeg kommer med, når jeg mødes med mine kollegaer i EU.
Det kunne f.eks. være med inspiration fra den EU-Tyrkiet-aftale, som blev lavet i 2016, og som også var et stort bidrag til at stoppe den store migration, der var på det tidspunkt.
Det er vores mål at etablere sådan en ordning for først og fremmest at stoppe det kapløb til Europa, som der er i øjeblikket, og som gør, at tusindvis drukner i Middelhavet.
Vi arbejder i regeringen for en mere human og demokratisk kontrol med indvandringen, og vores udgangspunkt er, at vejen til Europa og til Danmark skal gå gennem legale kanaler, eksempelvis gennem FN's kvoteflygtningesystem eller gennem arbejdsopholdstilladelser.